Document ID: 32008D0328

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 18ης Απριλίου 2008
για την τροποποίηση της απόφασης της εκτελεστικής επιτροπής η οποία συγκροτήθηκε δυνάμει της σύμβασης Σένγκεν του 1990, σχετικά με την τροποποίηση του δημοσιονομικού κανονισμού για τις δαπάνες εγκατάστασης και λειτουργίας της δομής τεχνικής υποστήριξης του Συστήματος Πληροφοριών Σένγκεν (C.SIS)
(2008/328/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη το άρθρο 119 της σύμβασης για την εφαρμογή της συμφωνίας του Σένγκεν της 14ης Ιουνίου 1985 μεταξύ των κυβερνήσεων των κρατών της Οικονομικής Ένωσης Μπενελούξ, της Ομοσπονδιακής Δημοκρατίας της Γερμανίας και της Γαλλικής Δημοκρατίας, για τη σταδιακή κατάργηση των ελέγχων στα κοινά σύνορα (σύμβαση Σένγκεν του 1990) (1),
Εκτιμώντας τα ακόλουθα:
(1)
Οι διατάξεις του άρθρου 119 της σύμβασης Σένγκεν του 1990 ορίζουν ότι οι δαπάνες που προκύπτουν από την εγκατάσταση και λειτουργία του C.SIS, οι οποίες μνημονεύονται στις διατάξεις του άρθρου 92 παράγραφος 3, επιβαρύνουν από κοινού τα συμβαλλόμενα μέρη.
(2)
Οι χρηματοδοτικές υποχρεώσεις που προκύπτουν από την εγκατάσταση και τη λειτουργία του C.SIS διέπονται από ειδικό δημοσιονομικό κανονισμό, ο οποίος τροποποιήθηκε με την απόφαση της εκτελεστικής επιτροπής του Σένγκεν της 15ης Δεκεμβρίου 1997 για την τροποποίηση του δημοσιονομικού κανονισμού του C.SIS (2) (εφεξής «δημοσιονομικός κανονισμός C.SIS»).
(3)
Ο δημοσιονομικός κανονισμός C.SIS ισχύει για τη Δανία, τη Φινλανδία και τη Σουηδία, την Ισλανδία και τη Νορβηγία δυνάμει της απόφασης 2000/777/ΕΚ του Συμβουλίου (3), καθώς και για την Τσεχική Δημοκρατία, τη Δημοκρατία της Εσθονίας, τη Δημοκρατία της Λεττονίας, τη Δημοκρατία της Λιθουανίας, τη Δημοκρατία της Ουγγαρίας, τη Δημοκρατία της Μάλτας, τη Δημοκρατία της Πολωνίας, τη Δημοκρατία της Σλοβενίας και τη Σλοβακική Δημοκρατία δυνάμει της απόφασης 2007/471/ΕΚ του Συμβουλίου (4).
(4)
Η Ελβετική Συνομοσπονδία θα συμμετέχει στις διατάξεις του κεκτημένου του Σένγκεν που αφορά το Σύστημα Πληροφοριών Σένγκεν από ημερομηνία την οποία θα ορίσει το Συμβούλιο σύμφωνα με το άρθρο 15 παράγραφος 1 της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (εφεξής «συμφωνία») (5).
(5)
Από την ημερομηνία αυτή και εξής, η Ελβετική Συνομοσπονδία θα πρέπει να συμμετέχει στον δημοσιονομικό κανονισμό C.SIS.
(6)
Είναι εύλογο η Ελβετική Συνομοσπονδία να συνεισφέρει στις παλαιές οφειλές του C.SIS. Ωστόσο, εφόσον η συμφωνία υπεγράφη στις 26 Οκτωβρίου 2004, κρίνεται σκόπιμο να συνεισφέρει στις παλαιές οφειλές που σχετίζονται με την εγκατάσταση του C.SIS από 1ης Ιανουαρίου 2005. Είναι επίσης σκόπιμο να συνεισφέρει στις λειτουργικές δαπάνες από 1ης Ιανουαρίου 2008.
(7)
Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν, υπό την έννοια της συμφωνίας που συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την ανάπτυξη του κεκτημένου Σένγκεν (6), οι οποίες εμπίπτουν στον τομέα του άρθρου 1 στοιχείο Ζ της απόφασης 1999/437/ΕΚ του Συμβουλίου (7) σχετικά με ορισμένες λεπτομέρειες εφαρμογής της εν λόγω συμφωνίας.
(8)
Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας, οι οποίες εμπίπτουν στον τομέα του άρθρου 1 στοιχείο Ζ της απόφασης 1999/437/ΕΚ σε συνδυασμό με το άρθρο 3 των αποφάσεων του Συμβουλίου 2008/146/ΕΚ (8) και 2008/149/ΔΕΥ (9).
(9)
Όσον αφορά το Λιχτενστάιν, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου που υπεγράφη μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν σχετικά με την προσχώρηση του Πριγκιπάτου του Λιχτενστάιν στη συμφωνία, οι οποίες εμπίπτουν στον τομέα του άρθρου 1 στοιχείο Ζ της απόφασης 1999/437/ΕΚ σε συνδυασμό με το άρθρο 3 των αποφάσεων του Συμβουλίου 2008/261/ΕΚ (10) και 2008/262/ΔΕΥ (11).
(10)
Το Ηνωμένο Βασίλειο συμμετέχει στην παρούσα απόφαση σύμφωνα με το άρθρο 5 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, καθώς και σύμφωνα με το άρθρο 8 παράγραφος 2 της απόφασης 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (12).
(11)
Η Ιρλανδία συμμετέχει στην παρούσα απόφαση σύμφωνα με το άρθρο 5 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, καθώς και σύμφωνα με το άρθρο 6 παράγραφος 2 της απόφασης 2002/192/ΕΚ, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (13).
(12)
Όσον αφορά την Κυπριακή Δημοκρατία, η παρούσα απόφαση συνιστά πράξη που θεμελιώνεται στο κεκτημένο του Σένγκεν ή άλλως αναφέρεται σε αυτό κατά την έννοια του άρθρου 3 παράγραφος 2 της πράξης προσχώρησης του 2003.
(13)
Η παρούσα απόφαση συνιστά πράξη που θεμελιώνεται στο κεκτημένο του Σένγκεν ή άλλως αναφέρεται σε αυτό, κατά την έννοια του άρθρου 4 παράγραφος 2 της πράξης προσχώρησης του 2005,
ΑΠΟΦΑΣΙΖΕΙ:
Άρθρο 1
Στον τίτλο I, σημείο 3 του δημοσιονομικού κανονισμού C.SIS, προστίθεται η ακόλουθη περίπτωση:
«-
στην περίπτωση της Ελβετικής Συνομοσπονδίας, η συνεισφορά πρέπει να υπολογισθεί μόνο βάσει των δαπανών που απαιτήθηκαν για την εγκατάσταση του C.SIS από την 1η Ιανουαρίου 2005. Η Ελβετική Συνομοσπονδία συνεισφέρει επίσης στα λειτουργικά έξοδα του C.SIS την 1η Ιανουαρίου 2008.»
Άρθρο 2
Η παρούσα απόφαση αρχίζει να ισχύει από την ημερομηνία έκδοσής της.
Δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 18 Απριλίου 2008.

Labels: 2
4
18
11